Sakeman van VSA help Knysna se brandslagoffers | Netwerk24
Makro sê waarom sy kassiere nie maskers dra
Die groothandelaar Makro is in Port Elizabeth voor stok gekry omdat sy kassiere te midde van die Covid-19-pandemie sonder gesigmaskers werk.
Sakeman van VSA help Knysna se brandslagoffers
Deur Jackie Kruger 07 Februarie 2018 05:26
Meer as 45 slagoffers en hul gesinne wat geraak is deur die verwoestende brande in Knysna in Junie 2017, het nou toegang tot elektrisiteit danksy 'n Amerikaanse sakeman se vrygewigheid.
Die Fred Alger-brandverligtingstrust van die sakeman Fred Alger het R13 200 betaal vir die aansluitingsheffing van elektrisiteit vir 48 brandslagoffers en hul gesinne in Witlokasie in Knysna.
Velile Waxa, raadslid vir Wyk 4 by die Knysna-munisipaliteit (links) en Mkhuseli Mankayi, 'n begunstigde van Witlokasie wie se huis geëlektrifiseer is danksy hulp van die Amerikaanse sakeman, Fred Alger.
Die Knysna-munisipaliteit sê in 'n verklaring Alger is tans in Kaapstad gesetel, maar Knysna lê hom na aan die hart omdat sy lewensmaat in Knysna gebore en getoë is. Die paar het plaaslike vriende, Jill en Colin Mathiesen, gevra om die geld namens hulle te administreer en te versprei.
Alger het verlede jaar $100 000 geskenk aan die slagoffers van die Knysna-brande toe hy van die verwoesting te hore gekom het. Volgens die munisipaliteit is verlies en trauma aan hom bekend omdat sy broer, neef en die hele personeelkorps van die Fred Alger Investment Firm met 9/11 gesterf het toe die Twin Towers in New York ingetuimel het. Op 65 moes hy sy sakeonderneming weer opbou. Vandag is dit van die ondernemings wat die beste in Wallstraat presteer.
Sedert die Knysna-brande het die trust reeds families, individue, skoliere en kleinsakeondernemings bygestaan.
Die begunstigdes van Witlokasie sê hulle is opreg dankbaar vir die hulp. Hulle kon die afgelope Kersfees veilig deurbring en hul kinders kon sonder 'n gesukkel vir die nuwe skooljaar voorberei.
Volgens 'n inwoner, Mkhuseli Mankayi, was dit voorheen 'n stryd om 'n paraffienstoof en kerse te gebruik. Hy is baie dankbaar, want nou kan hy sy televisie en yskas gebruik.
Nog 'n begunstigde, Azola Sikontya, het vertel sy familie was 'n lang tyd sonder elektrisiteit.
"Ons kan nou die kinders behoorlik help met huiswerk, hul skooluniforms stryk en ook hul kos vir die volgende dag voorberei."
Velile Waxa, raadslid vir Wyk 4 en voorsitter van die komitee oor beplanning en geïntegreerde menslike nedersettings, het Alger vir die elektrifisering van die huise bedank en gesê sy vrygewigheid laat hom klein voel.
"Danksy jou goedhartigheid kon die families 'n mooi Kersfees hê, maar belangriker: Jy het gesorg dat hulle die nuwe jaar op 'n goeie en positiewe noot begin."